Vógólán ná, ǎ ndá Yākɔb, ǎ míná yā myālóeban ai dzwé Ísraɛ̂l, mína yǎ myātíe á mə̄ndím mə́ Yúda, mína yǎ myākan sɔŋ á dzwé Ńtondôbə, mǐ bâlǎn fə̄ lóē Zāmbá Ísraɛ̂l, vədá sə̌ kig á sósōó ngə̌ kig á bə́bə́lá. 2Bálóe hḿ tə̄ bɔ̄ bə́bēn naa: "Ébá yā ḿfūfúb dzāl", bə́ dzôg nâ bâyanga akodé Zāmbá Ísraɛ̂l, á dzwé á nə́ naa: Ǹtondôbə Ngul mə́sə. 3É mam mə́ ósú mə ngáman yǎ mɔ kad kɔ́m; mə́ ngákwí mā ânyu, nə́ bod bə́ wog; eban yâkə kwí, ńdɔ mə ngásyé, mə́ ngabɔɔban. 4Ḿból māyəm nâ o nə alɛ̌d éyə̄gan, o nə dɔ́l anə́ ǹsǐs ékie, ású á yə́mə anə́ ngɔg ekie. 5Ńdɔ mə ngákúli wa mam mə́tē kɔ́m ábuí ánā; ósúsúa yə nâ mâbɔɔban, mə mǎn wā mɔ́ və́ nə́ ó wog, o zǎ kə́ dzó nâ: "Mǎn évəgələ wama énye ǎ bɔ mam, mǎn ékálan wama énye a və́ mə́béndé mā." 6Mǐ ngáwóg fɔ̄ɔ̄ anə́ mə̄ tádi dɔ́ kad ósúsúa: zǎn hḿ yén anə́ lə́ bɔɔban yǎ. Ḿfág wáán, yə myǎyi bɔ̌ təge dɔ́ yédan ? Ńdɔ̄ hḿ étətəg dzí, mə́ tam bɔ̌ naa ó wog míḿkpámáŋ mí mam yā mə̄ ngásɔli, á wá ndzí kig yəm. 7Mâbondeban fɔ́ɔ́ və aná, sə̌ kig angogé ngə́ ódzān, və fɔ́ɔ́ ámōs bēn dī, wǎ bə́ yǎ kig mɔ́ wóg nə́ o zǎ dzó nâ: "Ákā ! Ngǎ mə̄ ngáyəm! 8Tóé ! Wá ndzí kig dɔ́ wōg ! Toe ! Wá ndzí kig dɔ́ yəm. Toe ! Alɔ́ dóe lá ndzí kig dɔ́ wódan kɔ́m ósúsúa, amú mayəm wa ai mvol dzoe, eyə́gǎn mvol, ńdɔ̄ bə́ ngáyole wa dí naa: "Mod məlúmuna a tádigi ábyálí." 9Ású dzwé dámā ńdɔ mavə́ ńnə̄m, ású ólugú māyəan ai nyé ńgɔ madzíbi, təge wa vaa á táŋ. 10Yénə́ hḿ, mə ngákus wa, sə̌ kig ású mɔ̄ní, mə ngátɔ́b wā ébəg ndóan yā ósāma. 11Və fɔ́ɔ́ ású māmēn, ású māmēn fɔ́ɔ́ mābɔ mam mə́tē, ású dzé dzwé dámā lə́ kələ bəgə ósāma ? Dúmá dáma, mǎyǐ kig dɔ́ və̄ mod m̀fə́. 12Vógólo ma, ǎ Yākɔb, wa Ísraɛ̂l yǎ malóe; mə nə fɔ́ɔ́ nālá: mǎ mə̄ nə́ ǹló, mǎ fə mə nə́ suga.